న్యూఢిల్లీ, జూలై 26: ఏడవ వేతన సంఘం సిఫారసుల అమలు తీరుపై నిరసనలు ఇంకా కొనసాగుతున్నాయి. కనీస వేతనం విషయంలో ఆర్థిక మంత్రి అరుణ్ జైట్లీ తమను మోసం చేశారంటూ తాజాగా ఉద్యోగ సంఘాల నేతలు కొందరు మండిపడ్డారు. ఆ వేతన మొత్తం పెంపుపై ఆయన  అబద్ధాలు చెప్పారని ఆరోపించారు. వేతన సంఘం కనీస వేతనాన్ని రూ.18 వేలుగా సిఫారసు చేసింది. కమిషన్ సిఫారసులను గత ఏడాది జూన్లో కేంద్రం కేబినెట్ ఆమోదించింది. ఆ సందర్భంగా ఏర్పాటు చేసిన సమావేశంలో జైట్లీ తమకు విస్పష్ట హామీ ఇచ్చారన్నది ఉద్యోగ సంఘాల మాట. వేతన సంఘం రూ.18 వేలే సిఫారసు చేసినా, అందరితో చర్చించి దానిని మరింత పెంచుతామని ఆ రోజున ఆయన హామీ ఇచ్చారని సంఘ నేతలు గుర్తుచేస్తున్నారు. ఆ హామీని పూర్తిగా గాలికొదిలేశారని, కనీసం వెయ్యి రూపాయలు కూడా అదనంగా వేయలేదని మండిపడ్డారు. వాస్తవానికి కనీస వేతన మొత్తాన్ని రూ18 వేల నుంచి రూ.24 వేలకు పెంచాలన్నది ఉద్యోగుల డిమాండ్. దాదాపు ఏడాది గడిచిపోయాక ఇప్పుడిక దానిని సవరించే అవకాశం లేదన్నది ఆర్థిక శాఖ వర్గాల మాట!
newdhilly, juulai 26: edava vetana sangham sifaarasula amalu teerupai nirasanalu inka konasaagutunnaayi. kaneesa vetanam vishayamlo aardhika mantri arun jaitley tamanu mosam chesaarantu taajaagaa udyoga sanghaala nethalu kondaru mandipaddaaru. aa vetana mottam pempupai aayana  abaddhaalu cheppaarani aaropinchaaru. vetana sangham kaneesa vetanaanni roo.18 velugaa sifaarasu chesindi. kamishan siphaarasulanu gatha edaadi joonlo kendram kabinet aamodinchindi. aa sandarbhamgaa erpaatu chesina samavesamlo jaitley tamaku vispashta haami icharannadi udyoga sanghaala maata. vetana sangham roo.18 vele sifaarasu chesina, andaritho charchinchi daanini marinta penchutaamani aa rojuna aayana haami icharani sangha nethalu gurtuchestunnaru. aa haameeni puurtigaa gaalikodilesaarani, kaneesam veyyi roopaayalu kuudaa adanamgaa veyaledani mandipaddaaru. vaastavaaniki kaneesa vetana mottaanni roo18 vela nunchi roo.24 velaku penchaalannadi udyogula demand. daadaapu edaadi gadichipoyaka ippudika daanini savarinche avakaasam ledannadi aardhika saakha vargala maata!